ลงนามบันทึกความเข้าใจด้านการค้า ไทย-ปูซาน ตั้งเป้าส่งออก 2 แสนล้านบาท ภายใน 3 ปี
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานสักขีพยานในพิธีลงนามบันทึกความเข้าใจ (MOU) ด้านการค้า หรือ Mini-FTA ระหว่างกรมส่งเสริมการค้าระหว่างประเทศ และสำนักงานส่งเสริมเศรษฐกิจปูซาน (BEPA) สาธารณรัฐเกาหลี โดยนายจุรินทร์ กล่าวว่า ประเทศเกาหลีใต้ เป็นพันธมิตรการค้าสำคัญของไทย ซึ่งท่าเรือปูซาน เป็นท่าเรือที่รองรับการส่งออกสินค้าไทยไปยังเกาหลีมากที่สุด การลงนาม MOU ครั้งนี้ จะมีความสำคัญทั้งด้านความสัมพันธ์ระหว่างประเทศ และจะเพิ่มมูลค่าการค้าระหว่างไทยกับปูซานและประเทศเกาหลีต่อไป ตั้งเป้ามูลค่าการส่งออกจากไทยไปยังสาธารณรัฐเกาหลี จะเพิ่มขึ้นเป็น 200,000 ล้านบาท ภายใน 3 ปี นับจากนี้ (พ.ศ.2565-2567) นอกจากนี้ ยังได้มอบหมายให้กระทรวงพาณิชย์ เร่งผลักดันซอฟพาวเวอร์ของไทย ที่มีจุดเด่นในเรื่องความคิดสร้างสรรค์ ศิลปะ และวัฒนธรรม โดยปูซาน จะมีการจัดงานภาพยนตร์นานาชาติและงานแสดงสินค้าเกมส์ที่ใหญ่ที่สุดในสาธารณรัฐเกาหลี ซึ่งเป็นโอกาสอันดีที่ทั้งสองประเทศจะได้ใช้ความร่วมมือด้านการค้าผ่านซอฟพาวเวอร์อย่างเป็นรูปธรรมต่อไป